Številka: 6712-72/2024/15

Datum: 26. 3. 2025

Na podlagi prvega odstavka 12. člena Zakona o športu (Uradni list RS, št. 29/17, 21/18 – ZNOrg, 82/20, 3/22 – ZDeb in 37/24 – ZMat-B; v nadaljnjem besedilu: ZŠpo-1) minister, pristojen za šport, določa programe in področja športa, ki se sofinancirajo v letu 2025, in obseg sredstev, ki se zagotovijo v Proračunu Republike Slovenije za leto 2025 (Uradni list RS, št. 123/23 in 104/24) s

**SPREMEMBO LETNEGA PROGRAMA ŠPORTA**

**V REPUBLIKI SLOVENIJI ZA LETO 2025**

Letni program športa v Republiki Sloveniji za leto 2025 (št. 6712-72/2024/5 z dne 30. 12. 2024, s spremembo št. 6712-72/2024/12 z dne 24. 3. 2025) se spremeni kot sledi:

**Povečanje sredstev:**

V točki *»6.1.7. Vrhunski šport«*, se višina sredstev za podtočko *»6.1.7.2 Priprave in nastopi reprezentanc na mednarodnih več panožnih športnih tekmovanjih (JR LPŠ)«* spremeni z 879.750 EUR na 929.750 EUR.

II.

Upoštevaje spremembe iz točke I. se računsko popravijo tudi vsote, in sicer se pri točkah in podtočkah ustrezno spremenijo seštevki vrednosti sredstev, tako da se v točki *»6.1. ŠPORTNI PROGRAMI«* višina sredstev spremeni z 21.644.318 EUR na 21.694.318 EUR in v točki»*6.1.7. Vrhunski šport*« z 9.450.004 EUR na 9.500.004 EUR. Skupni znesek se spremeni z 52.975.660 EUR na 53.025.660 EUR.

V ostalem delu ostaja Letni program športa za leto 2025 in njegova obrazložitev nespremenjena.

Ministrstvo v 5 dneh po sprejemu sprememb na spletni strani objavi čistopis Letnega programa športa v Republiki Sloveniji za leto 2025 z upoštevanimi spremembami, ki je priloga tega sklepa.

III.

Te spremembe pričnejo veljati naslednji dan po sprejemu.

**OBRAZLOŽITEV:**

Na podlagi prvega odstavka 12. člena ZŠpo-1 minister, pristojen za šport, določa programe in področja športa, ki se sofinancirajo v letu 2025, in obseg sredstev, ki se zagotovijo v Proračunu Republike Slovenije za leto 2025 (Uradni list RS, št. 123/23 in 104/24). Skladno s tem je dne 30. 12. 2024 minister, pristojen za šport, določil Letni program športa v Republiki Sloveniji za leto 2025 (v nadaljnjem besedilu: LPŠ 2025) ter dne 24. 3. 2025 spremembo LPŠ 2025.

Zveza za šport invalidov Slovenije - Slovenski paralimpijski komite (v nadaljnjem besedilu: Zveza ŠIS-SPK) je na Ministrstvo za gospodarstvo, turizem in šport vložila zaprosilo za odobritev dodatnih sredstev za priprave in udeležbo gluhih športnikov na Olimpijadi gluhih.

Gluhota predstavlja specifično invalidnost, ki zahteva prilagojene metode treninga, komunikacije in organizacije tekmovanj. Olimpijada gluhih, ki je največje mednarodno športno tekmovanje za gluhe športnike, jim omogoča enakovredno udejstvovanje v športu na najvišji ravni, s čimer se zagotavlja uresničevanje temeljnih pravic do enakopravnega vključevanja v športne dejavnosti.

Zaradi izkazane potrebe Zveze ŠIS-SPK po dodatnih sredstvih, namenjenih za pripravo in udeležbo na mednarodnih več panožnih športnih tekmovanjih in ker to izhaja iz predpisov, ki ministrstvu dopuščajo sofinanciranje določene dejavnosti, je potrebna sprememba predvidenih sredstev kot sledi:

Potrebno zvišanje sredstev na postavki je:

* v točki **I.** je predvideno povišanje sredstev v višini 50.000 EUR za podtočko »6.1.7.2 Priprave in nastopi reprezentanc na mednarodnih več panožnih športnih tekmovanjih (JR LPŠ)«, v okviru česa se predvideva dodatno sofinanciranje za pripravo in udeležbo športnikov na Olimpijadi gluhih.



Pozitivni mnenji k spremembam Letnega programa športa v Republiki Sloveniji za leto 2025, sta v skladu s prvim odstavkom 12. člena ZŠpo-1, podala Strokovni svet Republike Slovenije za šport na svoji 24. dopisni seji dne 20. 3. 2025 in Olimpijski komite Slovenije - Združenje športnih zvez na 22. dopisni seji izvršnega odbora OKS-ZŠZ dne 21. 3. 2025.

Sprememba je s proračunskega vidika nevtralna in ne predstavlja dodatnih obremenitev za veljavni Proračun Republike Slovenije za leto 2025.

S tem je utemeljena točka I. sprememb LPŠ 2025.

---

Sprejeti LPŠ 2025 vsebuje tabelarni prikaz razporeditve sredstev po posameznih proračunskih postavkah ter seštevke po posameznih točkah in podtočkah. Navedene številke se tudi ustrezno spremenijo, kar izhaja iz čistopisa z označenimi spremembami.

S tem je utemeljena točka II. sprememb LPŠ 2025.

---

Za nemoteno izvedbo postopkov financiranja športnih programov v letu 2025 je ključno, da spremembe Letnega programa športa (LPŠ 2025) začnejo veljati čim prej, torej že naslednji dan po njihovem sprejemu. Zamuda pri uveljavitvi sprememb bi lahko imela več negativnih posledic, ki bi vplivale na izvajalce športnih programov, športnike in celotno športno skupnost.

S tem je utemeljena točka III. sprememb LPŠ 2025.

Matjaž Han

MINISTER

Priloga:

* čistopis Letnega programa športa v Republiki Sloveniji za leto 2025 z upoštevanimi spremembami